Gedagte vir die dag: ’n Nuwe hemel en ’n nuwe aardeFoto: pixabay.com Lees: 2 Petrus 3:8–13 Maar ons leef in die verwagting van ’n nuwe hemel en ’n nuwe aarde wat God belowe het en waar die wil van God sal heers. (2 Petrus 3:13) Die bekendste beskrywing van die nuwe hemel en die nuwe aarde in die Nuwe Testament is dié van Johannes op die eiland Patmos: ‘Toe het ek ’n nuwe hemel en ’n nuwe aarde gesien. Die eerste hemel en die eerste aarde het verdwyn, en die see het nie meer bestaan nie’ (Op 21:1). Johannes skryf dat God se woonplek by die mense sal wees; Hy sal by hulle bly, hulle sal sy volk en Hy hulle God wees. Al die dinge wat op aarde moeilik was, soos die dood, lyding en siekte, sal daar nie meer wees nie. God sal die trane van almal se oë afdroog. Johannes beskryf die nuwe Jerusalem verder as ’n stad wat soos ’n edelsteen sal glinster en goue strate en pêrelpoorte sal hê. Daar sal geen tempel in die stad wees nie, sê Jesaja, want sy tempel is die Here (vgl. Openbaring 21:3, 11-23). Ook Petrus moedig die lesers van sy tweede brief aan om in verwagting van hierdie heerlike nuwe aarde en hemel te leef. Ons het nou al ’n paar maal gesien dat ons as mensekinders ons skaars kan indink hoe wonderlik die hemel is – ek is seker dat dit baie wonderliker as ons wildste drome gaan wees. As jy aan God behoort, mag jy maar élke dag in verwagting leef dat die hemel eendag vir jou sal aanbreek. Here, hoe wonderlik is dit om nou al te mag uitsien na die nuwe hemel en u nuwe aarde wat U vir u kinders gereedgemaak het! Dankie vir die belofte dat alles wat op aarde vir my moeilik was, dan vir altyd verby sal wees.